燈膽插座

燈膽插座（英文：lightbulb socket，lightbulb holder，light socket，lamp socket 或者 lamp holder），又叫做燈泡插座、燈膽座、燈泡座、燈座或者燈泡支架，係一種電氣零件，呢種零件為電燈膽提供電氣連接，亦都係電燈膽既機械支撐既裝置。燈膽同埋燈膽插座一定要互相兼容，如果唔係會用唔到或者有唔安全。同直接銲接比較，用咗插座之後，換燈膽會更容易，亦都更安全，普通人都可以好平、好方便咁換燈膽，唔需要揾電工將成盞燈換咗佢。燈座有好多唔同既標準，好多後嚟設備標準都符合通用編碼系統，即係插座類型係由字母（通常係英文縮寫）後面跟數字，有嚟區分唔同標準既燈座。
電燈膽插座當中，最耳期，亦都係最常見既類型係愛迪生發明既「螺絲頭」（Edison screw），最初喺歐洲大陸同埋北美流行，後尾全世界都用佢。後嚟既「釘頭」（bayonet mounts）就喺除加拿大以外既英聯邦國家流行。「釘頭」亦都好多時用喺汽車行業既燈膽。光管（Fluorescent lamps）通常需要兩組兩針既「雙針插座」，或者一組既四針插座（PL燈座）。
唔係所有燈膽都要用插座，例如，一啲微型燈膽自身有電線，可以直接連去接線座或者同其他電線接埋一齊；有啲反射燈，自身有接電既螺絲電極。

歷史
早期既實驗鎢絲燈膽（incandescent lamps）係自身有電線，用既時候一定要將佢既電線連接到接線座嗰度，然後上緊螺絲，不過，呢種方法好唔方便，普通人唔識換呢種燈膽，所以唔適合商業用途。愛迪生最早喺商業輪船「蒸汽船哥倫比亞號」（SS Columbia）上面用帶有內部銅條既簡單木製容器做燈膽，呢艘船係第一艘用電燈膽既船。客艙既主照明係一盞波西米亞（Bohemian）水晶玻璃燈配上電燈膽，其餘既燈膽就裝喺磨砂玻璃既燈罩裡面。
愛迪生喺1880年發明咗一種螺頭燈座，最初係用木頭造既，後嚟改咗用巴黎石膏（Plaster of Paris）造 。註：巴黎石膏係一種低溫煅燒石膏，主要成份係天然石膏，經過低溫煅燒變成白色粉末既半水石膏，係主要既建築裝飾材料，亦都係人造大理石既主要材料。喺鎢絲燈膽照明時代既早期，出現咗好多頗有競爭力既燈具同埋插座設計，呢啲設計通常都同現有既設計唔兼容，而唔能夠流行起嚟。

結構同埋材料
燈座既結構定義同埋限制咗佢既主要預設用途。絕緣材料方面，陶瓷絕緣體可以承受比電木（bakelite）或者其他塑膠高好多既工作溫度。導電材料方面，燈座既電氣部件同埋電線都要設計到，能夠承載佢既預期電流再加上一定既安全系數。
喺設計插座既時候，需要考慮導電金屬既接觸表面積、金屬厚度同埋導電率，仲有連接方法同埋最高工作溫度。另外，仲需要考慮機械因素，例如燈座既形狀、燈具既安裝、燈體既支撐、換燈膽既便利程度同埋製造成本。普通家庭同埋工業用既燈座，會比特別用途既精密燈座多啲設計自由度同埋靈活性。
燈座必須距離燈絲夠遠，咁樣低熔點既金屬部件先至可以保持固態。歷史上，呢啲低溫金屬係錫鉛合金既焊錫，佢既熔點可能低至180°C（356 °F）。由於溫度變化比較大，從環境溫度到完全工作溫度既溫差可以好大，所以燈座既設計必須考慮熱脹冷縮既問題。其實金屬失去彈性既溫度係遠低過金屬既熔點，呢個就係點解有時候啲舊燈座壞咗既時間，用螺絲批輕輕咁撬起燈座既金屬接觸彈簧片，個燈座可以用得返。
燈座既故障通常係因為機械疲勞或者係過熱引起既，所以帶有開關部件既燈座會比較容易壞。而絕緣故障通常係由撞擊，或者換燈膽既時候，夾硬咁將夾硬咁將燈膽拆出嚟或者裝返入去。喺室外或者潮濕既地方，燈座經常會受到濕氣既腐蝕，可能會令到燈膽「黐」實咗喺燈座嗰度，咁樣換電燈膽既時候就有可能會整爛咗個燈膽或者燈座。腐蝕唔止係環境引起既，亦都可能係金屬部件之間接觸不良，電阻變大，當電流流過既時候，金屬部件就會發熱。呢啲環境度，安裝燈具既時候，就需要用墊圈或者其他防水既方法，去防止燈座裏面積聚濕氣。

愛迪生螺頭
標準美式三路燈泡插座
「螺頭」既標準係用愛迪生螺絲（Edison screw）既英文裡面既字母「E」開頭，然後加上燈頭直徑（用毫米做單位），例如：E26就係26毫米（約1英吋）直徑既「螺頭」。
E10 微型燈座（電筒燈膽）
E11 迷你燭台燈座
E12   燭台燈座
E14   歐洲燈座
E17   中間級燈座
E26   標準燈座
E26d 標準三路燈座
E27   歐洲標準燈座
E27d 歐洲三路燈座
E39   大頭燈座
E39d 大頭三路燈座
E40   歐洲大頭燈座
PAR-38 射燈
標準後面有「d」後綴既，係三路燈，多咗個接觸點，主要係 E26d或者E27d，亦都有E39d，不過好少用。多出嚟既接觸點係接去燈膽裏面既另一組功率較低既燈絲，可以喺唔需要咁光既時候慳電啲。
有種燈膽喺20世紀初開始，亦都好廣泛咁用喺通用照明嗰度，佢既外形似梨，用「螺頭」，通常俾人叫做「A型燈膽」。A型燈膽當中，A19係最常見既A19燈膽既直徑（係成個燈膽既直徑，唔係燈頭既直徑）係19⁄8英寸（60毫米），所以A19燈膽又叫做A60燈膽。常見既通用「A型燈膽」係「A19/E26」（英制），或者叫做「A60/E27」（公制）。

雙柱
115V，航空跑道標誌用既大頭燈膽，配合大頭雙柱底座用
雙柱底座既設計係，燈膽既方向係固定既，同埋鎢絲會設計到喺焦點上面。 C13D（盤繞、鋸齒形）之類既燈膽鎢絲結構，令到發出既垂直既光遠多於平行既光。
大頭雙柱（G38）燈座可以處理高達100安培既電流，可以用 1000瓦以上既大功率探照燈，用喺電影、舞台既照明嗰度。鎢絲燈、鹵素燈同埋水銀燈都係用呢種設計。
中型雙柱 (G22) 燈座適合250到1000瓦既電影同埋舞台照明用。
迷你雙柱（G4到G6）好多時會用喺檯燈、天花燈或者吊燈。
常見類型：
G4：接腳間距係4毫米（0.15748 英吋）
GU4同埋GZ4：同G4好似，只係要用既燈座安裝夾唔同
G5.3：接腳間距係5.3毫米（0.20866 英吋）
GU5.3、GX5.3、GY5.3、GZ5.3：同G5.3好似，只係要用既燈座安裝夾唔同
G6.35：接腳間距係6.35毫米（1/4 英吋）
GY6.35、GZ6.35：同G6.35好似，只係要用既燈座安裝夾唔同
G8：接腳間距係8毫米（0.31496 英吋）
GU8：同G8好似，只係要用既燈座安裝夾唔同
GY8.6：接腳間距係8.6毫米（0.33858 英吋）
G9：接腳間距係9毫米（0.35433 英吋）
G12：接腳間距係12毫米（0.47244 英吋）

雙針
G8.5底座鹵素燈
雙針燈座係指任何帶有兩個用嚟做電氣接觸既燈座，典型既用途係：
T12光管（最通用既1至4英尺光管）既頭尾都係用中型雙針燈座
迷你雙針：用喺MR16鹵素燈膽嗰度
兩針燈座係雙柱燈座設計既更新版，用咗比較細既金屬針取代金屬柱，目的係降低生產成本。 1千瓦既FEL中型雙針鹵素燈既出現，令到工程師可以設計更高效率、更細小既燈具，同傳統鎢絲燈膽比較，雙針燈座既插孔更細，亦都可以好容易咁將燈膽插入橢圓形既燈光反射器入面。雙針燈座既一種變異版本係極化雙針燈座，佢主要係用喺投影機，佢令到燈膽可以精準咁定位，改善咗投影機既光學系統，令到「點光源」更加精確同埋集中。
雙針設計既另一個設計係將無底座玻璃封裝，接去燈絲既引線加厚咗同埋封壓喺燈膽既玻璃外殼嗰度，MR16係呢種設計既好例子；實際設計係燈膽主體裝喺反射罩裏面，引線喺後面伸出嚟，黐喺陶瓷燈頭上面。

釘頭
釘頭結構
BA9s：9毫米（0.36英吋）微型釘頭
B15s：15毫米（0.59英吋）單觸點釘頭
B15d：15毫米（0.59英吋）雙觸點釘頭
BA15d：15毫米（0.59英吋）索引雙觸點釘頭
B22d：22毫米（0.88英吋）雙觸點釘頭，釘頭（Bayonet Cap，英文縮寫：BC）係英國同埋英聯邦國家既家用照明標準。
預聚焦燭台釘頭
P28s：28毫米（1.12英吋）預對焦單觸點釘頭
：40毫米（1.6英吋）預對焦單觸點大釘頭

啤把
S14s接頭既建築燈條
微型燈膽，例如聖誕燈珠，有玻璃或者塑膠製成既楔形底座，底座可以係燈珠玻璃外殼既延伸，燈體既引線喺底座嗰度折疊起嚟。有啲啤把形底座係塑膠造既，電線通常係插入燈珠既塑膠底座，然後引出嚟。有啲燈珠無塑膠底座，電線只係簡單咁喺燈珠既玻璃底部向側邊彎曲。啤把燈座用彈簧既壓力將燈珠直接固定喺插座裏面。因為塑膠燈座既尖端通常比燈珠更窄，係啤把形既，咁樣就可以確保燈座同燈珠可以緊密連接。
其他楔形燈座包括S14接頭既條形燈，呢種燈有時叫做建築燈。呢啲燈好多時會喺飾櫃、鏡櫃或者鏡既上面，不過依家呢啲燈已經俾LED燈取代咗。

光管
T5、T8同埋T12光管
光管既尺寸係用1⁄8英吋做測量單位，例如T5光管既直徑係1⁄8英吋既5倍，即係5⁄8英吋（0.625英吋或者15.875毫米）。
T4 – 4/8 或0.500 in（12.7 mm）直徑
T5 – 5/8 或0.625 in（15.875 mm）直徑
T8 – 8/8 或1.00 in（25.4 mm）直徑
T10 – 10/8 或1.25 in（31.75 mm）直徑
T12 – 12/8 或1.5 in（38.1 mm）直徑
光管通常頭尾兩邊都配有G13雙針插頭（T8、T10、T12）或G5雙針插頭（T4、T5）。註：慳電膽（一體式螢光燈）既插頭唔同。

燈座款式
上面講既有啲燈座依家已經過時，自從LED燈珠流行之後，燈座既設計變得更細更薄，減少原材既用量，減少浪費，令到換燈膽更容易。